**ปัจจัยที่มีผลต่อการเผยแพร่ข่าวของกรมอนามัย กระทรวงสาธารณสุข**

**FACTORS AFFECTING NEWS DISSEMINATION OF THE DEPARTMENT OF HEALTH, MINISTRY OF PUBLIC HEALTH**

 คัมภีร์ งานดี

ภูริยา ศรีนวล

ศูนย์สื่อสารสาธารณะ

**หลักการและเหตุผล** จากข้อมูลการผลิตข่าวของกรมอนามัยในช่วงระยะเวลา 3 ปี (ปี 2560 – 2562) พบมีแนวโน้มการผลิตข่าวและมีจำนวนข่าวที่ได้รับการเผยแพร่ผ่านสื่อมวลชนเพิ่มมากขึ้น ดังนั้น เพื่อให้การผลิตข่าวของกรมอนามัย เกิดการพัฒนาและสนองตอบต่อความต้องการของกลุ่มสื่อมวลชน นำไปสู่การสร้างความรู้ความเข้าใจของประชาชน พร้อมทั้งยังเป็นการสร้างภาพลักษณ์ที่ดีของกรมอนามัยอย่างต่อเนื่อง ดังนั้น การศึกษานี้มี**วัตถุประสงค์** 1) เพื่อศึกษาประเด็นเนื้อหาข่าวกรมอนามัยที่สื่อมวลชนให้ความสนใจ 2) เพื่อศึกษาระดับความพึงพอใจของสื่อมวลชน 3) เพื่อศึกษาปัจจัยที่ส่งผลต่อความพึงพอใจของสื่อมวลชน และ 4) เพื่อระบุปัจจัยที่ส่งผลต่อการเผยแพร่ข่าวของกรมอนามัย

**วิธีการศึกษา** เป็นการวิจัยเชิงพรรณนาศึกษาข้อมูลเชิงปริมาณ โดยประชากรกลุ่มตัวอย่างคือ สื่อมวลชนสายสาธารณสุข ประจำกระทรวงสาธารณสุข จำนวน 145 คน ระยะเวลาที่ศึกษาคือ กรกฎาคม - สิงหาคม พ.ศ.2563 เครื่องมือที่ใช้ในการเก็บข้อมูล คือแบบสอบถามออนไลน์ วิเคราะห์ข้อมูลด้วยสถิติเชิงพรรณนา ประกอบด้วยค่าร้อยละ และหาความสัมพันธ์ด้วยค่าไคสแควร์  **ผลการศึกษา** พบว่า เนื้อหาข่าวของกรมอนามัยที่สื่อมวลชนสนใจ 3 ลำดับแรก คือข่าวไวรัสโคโรนา 2019 ร้อยละ 78.6 รองลงมาคือ ออกกำลังกาย ร้อยละ 60.0 เหตุรำคาญและผลกระทบต่อสุขภาพ (เช่น ฝุ่น PM 2.5) ร้อยละ 55.9 ส่วนความคิดเห็นของสื่อมวลชนต่อปัจจัยที่มีผลต่อการเผยแพร่ข่าวในระดับมากที่สุด ได้แก่ เนื้อหาข่าวของกรมอนามัยมีความทันสมัยทันต่อสถานการณ์ คิดเป็นร้อยละ 47.0 รองลงมาคือมีการสร้างความสัมพันธ์ที่ดีกับสื่อมวลชน คิดเป็นร้อยละ 45.5 สำหรับความพึงพอใจของสื่อมวลชนพบว่า มีความพึงพอใจในระดับสูงต่อการจัดทำข่าวและนำเสนอข่าวของกรมอนามัย รองลงมาคือการปฏิบัติงานด้านข่าวและสร้างความสัมพันธ์กับสื่อมวลชน และการให้บริการของผู้ปฏิบัติงานด้านการสื่อสารของกรมอนามัย ตามลำดับ โดยปัจจัยที่ส่งผลต่อความพึงพอใจของสื่อมวลชนต่อการจัดทำข่าวและนำเสนอข่าวที่สำคัญที่สุดคือ มีความเข้าใจถึงบทบาทหน้าที่ของสื่อมวลชน ส่วนปัจจัยที่ส่งผลต่อความพึงพอใจต่อการปฏิบัติงานด้านข่าวและสร้างความสัมพันธ์กับสื่อมวลชน และความพึงพอใจต่อการให้บริการด้านการสื่อสารของกรมอนามัย ที่สำคัญที่สุดคือ มีการประสานงานที่ดี โดยสรุปปัจจัยที่ส่งผลต่อการเผยแพร่ข่าวของกรมอนามัยที่สำคัญที่สุดคือ ความเข้าใจถึงบทบาทหน้าที่ของสื่อมวลชน และหากต้องการให้สื่อมวลชนเผยแพร่ข่าวผ่านสื่อประเภท ต่างๆ ควรเร่งพัฒนาข่าวของกรมในด้านต่อไปนี้คือ ความน่าเชื่อถือ เนื้อหาข่าวต้องเป็นประโยชน์ และต้องมีความทันสมัยทันต่อสถานการณ์ ตามลำดับ **ประโยชน์ที่คาดว่าจะได้รับ** ศูนย์สื่อสารสาธารณะ กรมอนามัย สามารถใช้ผลการศึกษานี้เพื่อพัฒนางานการเผยแพร่ข่าวให้มีประสิทธิภาพมากขึ้นและตอบสนองต่อความพึงพอใจของสื่อมวลชน รวมทั้งนำข้อมูลไปใช้ติดตามและประเมินผลการดำเนินงานด้านข่าวของกรมอนามัยได้ **ข้อเสนอแนะ** ควรมีการต่อยอดการศึกษาปัจจัยที่มีผลต่อการเผยแพร่ข่าวของกรมอนามัย ในกลุ่มสื่อมวลชนที่หลากหลายมากขึ้น โดยเฉพาะสื่อออนไลน์เพื่อการพัฒนางานด้านข่าวที่จะมีจำนวนมากขึ้นและมีช่องทางการเผยแพร่ข่าวที่หลากหลายในอนาคตต่อไป

**คำสำคัญ(keyword)** การเผยแพร่ข่าว สื่อมวลชน กรมอนามัย